**SVET STARŠEV**

**GIMNAZIJE ŠENTVID**

Ljubljana, 10. oktober 2022

**V A B I L O**

Vabimo vas na 1. redno sejo Sveta staršev Gimnazije Šentvid v šolskem letu 2022/23, ki bo

**v četrtek, 20. oktobra 2022, ob 17. uri v učilnici ZGO**

**(v 3. nadstropju)**

**Predlagan je naslednji dnevni red:**

1. Poročilo o šolskem letu 2021/22
2. Osnovni elementi letnega delovnega načrta za leto 2022/23
3. Volitve predstavnika staršev v Svet šole
4. Razno

Lep pozdrav,

Predsednik Sveta staršev:

Aleš Gros, l.r.

**Zapisnik 1. seje Sveta staršev, ki je bila 20. oktobra 2022 ob 17. uri v učilnici ZGO.**

Prisotni starši 21 oddelkov, lista prisotnosti je v arhivu.

1. Poročilo o šolskem letu 2021/22

Ravnatelj je predstavil realizacijo lanskih prioritet:

* Učim se učiti: izvedene so bile delavnice (šolska psihologinja) Učim se učiti v vseh 1. letnikih. Vsak profesor/profesorica je v svojih oddelkih vsaj eno uro namenil/namenila učnim strategijam in načinom učenja. Razredniki so pripravili razredne ure na to temo, pri pouku psihologije je bil večji poudarek na pomenu in načinu učenja (v okviru redne učne snovi).
* Podjetnost dijakov: vsi oddelki so pripravili in (razen dveh oddelkov) tudi dokončali projekt oddelka, s katerimi smo krepili zlasti kompetence podjetnosti, timsko delo, načrtovanje, motiviranost. Najbolj so se izkazali oddelki 2. a (pasje dobrote), 2. e (sodelovanje z vrtcem in osnovno šolo iz Šentvida), 3. b (pomoč družinam v stiski), 4. a (novoletna okrasitev in darila za vse oddelke).
* Krepitev digitalnih kompetenc: Kot osnovni platformi pri poučevanju na daljavo ostajata Microsoft Teamsi in e-učilnice, ki pa ju uporabljamo tudi pri običajnem pouku. Kot novost v šolskem letu 2021/22 so bile izvedene skupne govorilne ure preko aplikacije Zoom, ki so bile dobro sprejete in jih bomo kombinirali z običajnimi govorilnimi urami tudi v šolskem letu 2022/23. Šola se opremlja z video zasloni, ki nadomeščajo računalniške projektorje in omogočajo tudi druge funkcije.
* Gradnja nove stavbe Gimnazije Šentvid: po sklepu Vlade Republike Slovenije je ta projekt uvrščen v veljavni načrt razvojnih programov za obdobje 2022-2025. Tako si sledijo naslednje aktivnosti: podpis pogodbe s projektantom za pripravo projektov, pridobivanje dovoljenj za gradnjo, gradnja v letu 2025.

Ravnatelj je predstavil tudi učni uspeh v šolskem letu 2021/22 in uspeh na maturi 2022.Učni uspeh je primerljiv s preteklimi leti, rezultat na maturi pa četrti po povprečnem številu točk v zadnjih dvajsetih letih.

Podrobno je lansko šolsko leto opisano v Letopisu 2021/22, ki so ga prejeli vsi dijaki (in starši).

1. Osnovni elementi letnega delovnega načrta za leto 2022/23

Prioritete za šolsko leto 2022/23 so:

* Izboljšati uspeh dijakov, ki na maturi izbirajo višjo raven oziroma dosegajo visoke točke pri slovenščini: Letos je izbira dijakov za višjo raven pri matematiki in angleščini bistveno višja kot lani in tako lahko pričakujemo višje povprečje točk na maturi 2023. K višjemu povprečju lahko pripomorejo tudi višji uspehi pri slovenščini, ker se tudi pri tem predmetu dosegajo točke nad 5 (do 8 točk).
* Nadarjeni dijaki: Z večanjem uspeha učencev osnovnih šol, ki se vpisujejo na našo šolo, se veča tudi število nadarjenih. Tako bomo večjo pozornost namenili tem dijakom, in sicer: identificiranju teh dijakov, usmeritev v njihove talente, analiza njihove uspešnosti. Seveda pa je potrebno še posebej pozorno spremljati tudi njihov šolski uspeh.
* Digitalna pismenost: Nadaljuje se opremljanje šole s sodobnimi tehnološkimi rešitvami (npr. zasloni). Pripraviti je potrebno dolgoročno strategijo razvoja, saj so časi, ki prihajajo usmerjeni v poznavanje in uporabo računalniško-informacijske tehnologije.
* Gradnja nove stavbe Gimnazije Šentvid: Ministrstvo za izobraževanje, znanost in šport in Mestno občino Ljubljana je potrebno ves čas spodbujati in opozarjati na skupne aktivnosti, saj se poleg naše stavbe načrtuje tudi gradnja nove telovadnice osnovne šole in je zato potrebna usklajena akcija obeh ustanoviteljev (MIZŠ in MOL).

Pouk je načrtovan v običajni izvedbi, z upoštevanjem vseh preventivnih ukrepov za zmanjšanje možnosti okužb s korona virusom in trenutno stanje je stabilno. Po potrebi bomo ukrepe intenzivirali.

1. Volitve predstavnika staršev v Svet šole

SKLEP: Za predstavnico staršev v Svet šole je bila soglasno izvoljena Nada Golouh, predstavnica 2.a razreda.

1. Pod točko razno so povzeta vprašanja in razprave, ki so bila izpostavljene tudi med drugimi točkami dnevnega reda.

4a) Komentar na maturantsko ekskurzijo

Šolska maturantska ekskurzija bo organizirana po državah bivše Jugoslavije. Na ekskurzijo grejo tudi profesorji. Na ekskurzijo se ni prijavilo veliko dijakov, trenutno je zanesljiv 1 avtobus potnikov.

Komentar je bil, da ne gre za atraktivno lokacijo in da bi si starši želeli več možnosti in besede pri izbiri destinacije. Glede na to, da je za letos to prepozno, bi bilo smotrno to željo in komentar upoštevati pri organizaciji izletov v naslednjem letu.

Ravnatelj je razložil, da so bile v preteklosti ekskurzije tudi po Grčiji, kjer je bil namen ne samo končna destinacija z zabavo, ampak tudi potovanje in ogled celinske Grčije. Zaradi Covid-19 stanja ekskurzij nekaj časa ni bilo. V letošnjem letu so pripravili podoben program po državah bivše Jugoslavije.

Vse druga »maturantska potovanja« niso v domeni šole in se organizirajo na lastno pobudo dijakov in njihovih staršev. Starši 4 letnika so delili izkušnje iz letošnjega izleta, ki ni bil v organizacije šole.

Opomba: Letošnji 4 letniki (kot tudi ne lanski) niso imeli organizirane šolske maturantske ekskurzije. Maturantski izlet je bil organiziran v »lastni režiji«, oziroma s strani staršev in dijakov preko izbrane agencije.

4b) Covid-19 in vpliv na letošnje maturante – Ali so v letošnjem letu načrtovane podobne prilagoditve na maturi, kot so bile v lanskem letu?

Ravnatelj je razložil, da so letošnji četrti letniki med najbolj prizadetimi zaradi Covid-19 epidemije, saj so večino svojega šolanja preživeli pod omejitvenimi ukrepi.

Ravnatelji gimnazij se strinjajo, da bi se prilagoditve mature morale izvesti tudi letos in so svoje mnenje že posredovali na Državni izpitni Center in Državni komisijo za splošno maturo. Navodila oziroma prilagoditve pričakujemo v kratkem.

4c) Kaj se da izboljšati, da bodo imeli dijaki možnost izboljšati svoje pogoje pri vpisu na univerze?

V sklopu te točke se je izpostavilo predvsem vprašanje:  
»Kako se omogoča popravljanje in izboljševanje ocene in ali bi se lahko popravljena ocena izbrisala?«

V dinamični diskusiji so se izmenjevala različna mnenja in primerjave z drugimi šolami;

kot npr. na določeni gimnaziji omogočijo enkrat letno (pri vsakem predmetu) popravljanje pisne ocene.

Med diskusijo sta bila izostavljena dva predloga:

* Svet staršev predlaga šoli, da se preuči možnost uvesti pravilo, kjer se pri popravljanju stare ocene, le ta izbriše.
* Svet staršev predlaga šoli, da se preuči možnost uvesti pravilo, kjer se pri popravljanju stare ocene, le ta ne upošteva pri zaključevanju.

Na koncu je večino glasov prejel slednji predlog.

Ravnatelj je bil pozvan, da na naslednji seji poda odgovore s strani vodstva in aktivov glede sprejetega sklepa in tudi možnosti izbrisa ocene.

Opomba: na, v diskusiji izpostavljeni Bežigrajski gimnaziji (kot primer, kjer je omogočeno popravljanje ocene in njen izbris), se ustne ocene ne morejo popravljati. Popravlja se lahko enkrat letno pisna ocena. Popravljena pisna ocena se v elektronski redovalnici ne izbriše, a se ne upošteva.

Na koncu je bil sprejet sklep:  
SKLEP: Svet staršev predlaga šoli, da se preuči možnost uvesti pravilo, kjer se pri popravljanju stare ocene, le ta ne upošteva pri zaključevanju.

4d) Odnos profesorjev do učencev

Izpostavljeni so bili primeri, kjer odnos določenih profesorjev ni bil primeren.

Ker gre za posamezne primere, je predlog, da se le te v prvi vrsti rešijo s pomočjo intervencije razrednika in če to ne pomaga, se o tem obvesti ravnatelja.

4e) Pisanje snovi pri pouku in možnost pridobiti gradivo, ki je temelj/relevantno za znanje vnaprej

Ravnatelj je razložil, da pri vseh predmetih ni mogoče dobiti gradiva vnaprej, prav tako je pisanje razlage in postopkov del učnega procesa, kot npr. pri matematiki in fiziki.

Pri predmetih, kjer sprotno pisanje ni potrebno in temeljijo na »tiskani literaturi« je gradivo dosegljivo v elektronski učilnici ali učbenikih.

Podan je bil komentar, da vse gradivo ni dosegljivo in da bi se lahko določeno gradivo objavilo v e-učilnici vnaprej, da bi ga lahko imeli dijaki že med uro/predavanjem. Izpostavljen je bil primer informatike, kjer so starši prosili, če bi se lahko prezentacije dale vnaprej in s tem omogočilo učinkovitejše spremljanje snovi in predavanj.

4f) »Nerazumevanje« ocenjevanja

Izpostavjeni so bili primeri, kjer dijak za odgovor ni dobil točk. Kot pravilen odgovor pa se je upoštevala točno določena beseda. Izpostavljeno je bilo (iz stališča znanja, poznavanja in razumevanja snovi) vprašanje, zakaj je pravilna točno določena beseda in ne npr. podobna beseda ali razlaga, ki ima isti pomen.

Ker se dijaki ne želijo dodatno izpostaviti pri določenih profesorjih (povezava na točko 4d) in ker pri zapisovanju snovi lahko pride do napačnega ali subjektivnega razumevanja, ki za test ni pravilno, je bilo v diskusiji v povezavi s točko 4e dodatno izpostavljena želja, da imajo dijaki pred vsakim testom točno določeno kaj morajo znati in iz katerega gradiva naj se učijo, oziroma bodo vprašanja na testu.

4g) Organizacije tretje ure pri športni vzgoji za 4 letnike

Starši so opozoriili, da »dinamična« tretja ura športne vzgoje ni najbolje sprejeta.

Ravnatelj je razložil, da je bila v lanskem letu športna vzgoja organizirana na način, da so se dijaki različnih oddelkov med seboj mešali. Le to je bilo odvisno od maturitetnih izbir dijakov.

V letošnjem letu je aktiv profesorjev športne vzgoje predlagal, da dijaki oddelkov ostanejo skupaj tudi pri športni vzgoji in da ne bi prišlo do mešanja med oddelki. Edina možnost je bila uvedba »tretje dinamične« ure.

Predlagano je, da se le ta bolje razloži dijakom in se jih tudi bolje informira o možnostih za izvedbo te ure.

4h) Slaba informiranost za govorilne ure

Starši so podali mnenje, da so bile učilnice za govorilne ure slabo označene in da ni bila najboljša informiranost.

Ravnatelj je omenil, da je razpored učilnic visel na oglasnih deskah in istočasno priznal, da je zaradi stare arhitekture šole in označbe težko najti učilnice. Podan je bil tudi predlog, da se pri naslednjih urah razpored učilnic vnaprej posreduje tudi po elektronski pošti.

4i) Postavljeno je bilo vprašanje o možnosti zmanjšanja ur športne vzgoje za športne oddelke

Komentar je bil, da imajo dijaki-športniki že tako veliko športnih aktivnosti in bi raje športne ure porabili za utrjevanje drugih predmetov in snovi.

Ravnatelj je razložil, da število ur predpisuje gimnazijski program in se le tega ne da spremeniti.

Dijaki in dijakinje športnih oddelkov se še vedno lahko individualno dogovorijo za različne oblike individualnih ur, tudi med poukom športne vzgoje.

Seja je bila zaključena ob 19.15.

Zapisal: Aleš Gros